b'\n_START_ARTICLE_\nDuhovna ritmi\xc4\x8dna glasba\n_START_SECTION_\nZastopanost v Ameriki\n_START_PARAGRAPH_\nZa\xc4\x8detki duhovne ritmi\xc4\x8dne glasbe segajo v 60. leta 20. stoletja v Ameriko in imajo korenine v Jezusovem gibanju (angle\xc5\xa1ko Jesus movement). \xc4\x8ceprav so tedaj \xc5\xbee iz\xc5\xa1li albumi, ki so vsebovali kr\xc5\xa1\xc4\x8dansko glasbo s sodobnim zvenom, sta bila leta 1969 posneta dva albuma, ki se smatrata za prva, ki v celoti vsebujeta "jezusovski rock": Upon This Rock, posnel Larry Norman, in Mylon - We Believe, posnel Mylon LeFevre. Med pionirje gibanja se \xc5\xa1tejejo tudi 2nd Chapter of Acts, Andra\xc3\xa9 Crouch and the Disciples, Evie, Nancy Honeytree, The Imperials, Love Song, Barry McGuire in Petra. Majhna kr\xc5\xa1\xc4\x8danska glasbena kultura se je v 80. razrasla v miljone dolarjev vredno glasbeno industrijo. Mnogo DRG glasbenikov, kot so Amy Grant, DC Talk, Michael W. Smith, Stryper in Jars of Clay so dosegli mednarodni uspeh na top 40 lestvicah. Leta 2005 je prodaja kr\xc5\xa1\xc4\x8danske glasbe presegla nekatere druge zvrsti kot so klasika, jazz, latino, new age ali filmska glasba. Dana\xc5\xa1nji ameri\xc5\xa1ka imena kr\xc5\xa1\xc4\x8danske glasbe so predvsem Avalon, BarlowGirl, Jeremy Camp, Casting Crowns, Steven Curtis Chapman, David Crowder Band, Diante do Trono, Amy Grant, Natalie Grant, Jars of Clay, MercyMe, Newsboys, Michael W. Smith, Chris Tomlin, Rebecca St. James, Kari Jobe, Third Day, TobyMac, Ana Paula Valad\xc3\xa3o.\n_START_SECTION_\nSlovenija\n_START_PARAGRAPH_\nV Sloveniji segajo za\xc4\x8detki v konec 60. let. Takrat je jezuit Franc Cerar izdal pesmarico Zapojmo bratje, ki je postala zelo priljubljena med mladinskimi verou\xc4\x8dnimi skupinami. Kmalu so se pojavili ansambli, ki so oblikovali \xc2\xbbritmi\xc4\x8dne ma\xc5\xa1e\xc2\xab. \xc5\xa0tiri leta po ameri\xc5\xa1ki prvi plo\xc5\xa1\xc4\x8di, torej 1973, je slovenska glasbena skupina Minores, ki so jo sestavljali minoritski bogoslovci, posnela prvo DRG plo\xc5\xa1\xc4\x8do. Med pionirje slovenske DRG se uvr\xc5\xa1\xc4\x8dajo \xc5\xa1e Kamniktiti, Klicarji, Ansambel ljubljanskih bogoslovcev, Divje golobice iz Rakovnika, Dominiki iz \xc5\xbdalca, vokalisti Viharniki iz Ljubljane in Vokalna skupina Gloria. Skupine so se redno sre\xc4\x8devale na festivalih, ki so potekali v Mariboru, Kopru, Ljubljani in drugod. Dru\xc5\xbeenje je doseglo vi\xc5\xa1ek v skupnih projektih, na primer glasbeni ma\xc5\xa1i "Pesem tiso\xc4\x8derih zvonov" in v odrsko scenskem projektu "Ceste". Na slovensko DRG sta na za\xc4\x8detku \xc5\xa1e posebno vplivali italijanski skupini Gen Rosso in Gen Verde. V 90. in 2000. so se uveljavili predvsem Sa\xc5\xa1o & Robi, Svetnik, Judita Karba, Marija in Silvester Bukovec, Odkloplen Grega, Trinitas, Bratje kapucini, Nova zapoved in drugi. Med glasbenimi festivali izstopata Ritem Duha v Mariboru in MarijaFest na Ptujski Gori. Med tujimi izvajalci, ki najbolj vplivajo na slovensko DRG, je treba poleg ameri\xc5\xa1kih omeniti vsaj \xc5\xa1e avstralsko skupino Hillsong United.'